Ceratopyge
Store norske leksikon,Realfag,Paleontologi,Virvelløse dyr
Ceratopyge er en slekt av trilobitter. De er ledefossiler for underste del av ordovicium (Tremadoc-perioden) i Skandinavia. De er også kjent fra Kina, Argentina og Kazakhstan.
Beskrivelse Ceratopyge har et ganske kort og bredt haleskjold hvor det første og andre segmentet er sammenvokst og forlenget med to lange spisser som går ut fra midten av haleskjoldkanten og buer bakover og innover. Kroppen har syv segmenter. Hodet har en rektangulær glabella (midtakse) og lange kinnpigger som peker utover før de buer bakover. Arter i Norge To arter er funnet i Norge; Ceratopyge forficula (Sars, 1835) fra øverste del av alunskiferformasjonen og Ceratopyge acicularis (Sars & Boeck, 1838) fra den overliggende Bjerkåsholmformasjonen. Les mer i Store norske leksikon trilobitter fossiler i Norge Litteratur Ebbestad, J. O. R. (1999): Trilobites of the Tremadoc Bjørkåsholmen Formation in the Oslo Region, Norway. Fossils and Strata 47, 118 sider. Sars, M. (1835): Über einige neue oder unvollständig bekannte Trilobiten. Oken Isis (Encyclopedische Zeitung) 1835, side 333-343. Størmer, L. (1940): Early descriptions of Norwegian trilobites. Norsk Geologisk Tidsskrift 4, side 1-15.